Bratislava, 21.6.2024

# **Vysvetlenie súťažných podkladov č. 3**

V rokovacom konaní so zverejnením na predmet zákazky „**Riadiaci a komunikačný systém verejného osvetlenia**“, ktoré bolo vyhlásené verejným obstarávateľom Technické siete Bratislava, a.s., Primaciálne nám. 1, 814 99 Bratislava (ďalej len „verejný obstarávateľ“) vo Vestníku verejného obstarávania č. 258/2023 zo dňa 28.12.2023 pod značkou 39818 - MRT, verejný obstarávateľ poskytuje na otázky záujemcu predložené v II. fáze zákazky nasledovné vysvetlenie:

**Otázka č. 13:**

Presná špecifikácia komponentov riadenia RVO: Prosím o detailnú špecifikáciu komponentov riadenia pre RVO, ktoré by mali byť zahrnuté v cenovej ponuke.

**Odpoveď č. 13:**

Verejný obstarávateľ uviedol v súťažných podkladoch základnú špecifikáciu komponentov riadenia pre RVO. Bližšia špecifikácia komponentov riadenia pre RVO bude predmetom rokovania v ďalšej fáze zákazky.

Verený obstarávateľ upravuje Opis predmetu zákazky nasledovne:

Riadiaci modul pre RVO musí byť integrovateľný do existujúcich rozvádzačov a musí byť jednoducho inštalovateľný, aby v prípade potreby výmeny/novej inštalácie atď. nenarúšal iné komponenty v RVO.

**Riadiaci modul pre RVO musí zabezpečovať nasledovné funkcionality:**

* Funkcia diaľkovej komunikácie a ovládania, vrátane nastavovania spínacích profilov podľa astronomického súmraku/úsvitu pre danú lokalitu s možnosťou nastavenia pevného posunu (offset);
* Funkcia diaľkového dohľadu nad prevádzkovými veličinami rozvádzača (napätie, prúd, účinník, spotreba), ako aj neoprávnený vstup do RVO (napr. dverový senzor alebo ekvivalent).

**Otázka č. 14:**

Umiestnenie riadiacich komponentov RVO: Prosím o upresnenie, či budú riadiace komponenty RVO umiestnené v samostatnom IP boxe, alebo budú integrované priamo na DIN lištu v rámci existujúceho rozvádzača.

**Odpoveď č. 14:**

Verejný obstarávateľ požaduje, aby riadiace komponenty RVO boli integrované priamo na DIN lištu   
v rámci existujúceho rozvádzača tak, ako je umiestnený na fotografii.

**Otázka č. 15:**

Revízna správa po doplnení riadiacich komponentov RVO: Bude od dodávateľa požadovaná revízna správa pre RVO po doplnení riadiacich komponentov?

**Odpoveď č. 15:**

Verejný obstarávateľ bude od dodávateľa požadovať spracovať revíznu správu pre každý RVO po doplnení riadiacich komponentov. Verejný obstarávateľ dodáva, že táto požiadavka môže byť predmetom rokovania.

**Otázka č. 16:**

Poloha svietidiel pre montáž RM-S: Prosím o poskytnutie presnej polohy svietidiel, pre ktoré bude montáž zabezpečovať dodávateľ riadiaceho systému RM-S. Táto informácia je potrebná z dôvodu špecifikácie nutnosti certifikácie montážnej firmy pre inštaláciu RM-S v Bratislave.

**Odpoveď č. 16:**

Verejný obstarávateľ uvádza, že je potrebné, aby montáž RM-S v Bratislave realizovali osoby s príslušnou odbornou spôsobilosťou:

* práca na a v blízkosti vyhradených technických zariadení elektrických;
* práca v blízkosti NN distribučných vedení v zmysle požiadaviek a usmernení PDS Západoslovenská distribučná, a.s. a príslušnej legislatívy;
* práca v blízkosti trakčných vedení v zmysle požiadaviek a usmernení Dopravného podniku Bratislava, a.s. a príslušnej legislatívy;
* práce vo výškach;
* ďalšie požiadavky v zmysle všeobecne platnej legislatívy, ktorá nie je špecifická pre Bratislavu.

Verejný obstarávateľ má za to, že tieto informácie sú postačujúce vo vzťahu k certifikácii montážnych pracovníkov/spoločnosti.

**Otázka č. 17:**

Rozsah služby Rozvoj: Prosím o upresnenie, aké aktivity sú zahrnuté v službe Rozvoj.

**Odpoveď č. 17:**

Službou Rozvoja sa rozumejú všetky požiadavky verejného obstarávateľa nad rámec služieb, ktoré budú uvedené v Zmluve a tých, ktoré s týmito službami bezprostredne súvisia alebo sú nevyhnutné   
na ich poskytnutie. Môže ísť napr. o monitorovanie ďalších hodnôt, ktoré si vyžaduje úpravy, programovanie, príp. dodatočný vývoj riadiaceho systému. Verejný obstarávateľ pre úplnosť uvádza,   
že v rámci Služby Rozvoja uchádzač uvedie jednotkovú cenu za osobohodinu pre poskytnutie týchto služieb.

**Otázka č. 18:**

Ak je to možné, radi by sme prekonzultovali jednotlivé otázky prostredníctvom Teams/osobného stretnutia, termínovo sa pokúsime prispôsobiť Vášmu časovému rozvrhu. Ak aj neexistuje dnes presný popis k otázkam vyššie, každá informácia pomôže.

**Odpoveď č. 18:**

Verejný obstarávateľ ráta s tým, že tieto skutočnosti budú predmetom rokovaní v ďalšej fáze zákazky, kde bude priestor na ich prerokovanie a upresnenie tak, aby bolo možné naceniť konečnú ponuku uchádzača. Informácie a upresnenia požiadaviek na predmet zákazky, ktoré vzídu z rokovaní budú poskytnuté všetkým uchádzačom o zákazku. V tejto fáze verejného obstarávania však ešte nie je možné uskutočniť osobné rokovania. Verejný obstarávateľ predpokladá, že tieto rokovania budú prebiehať počas mesiacov júl/august, a to v termínoch, ktoré budú vopred dohodnuté s uchádzačmi.

S pozdravom

Ing. Juraj Nyulassy

Predseda predstavenstva

**Prílohy:**

1. Opis predmetu zákazky
2. Fotografia RVO